‘Bosasa-personeel moet nou in tronke gaan werk’Argieffoto Foto: veooz.com Die polisievakbond, Popcru, het Sondag gesê hy dring daarop aan dat die departement van korrektiewe dienste (DKD) nou die Bosasa-werknemers in diens neem wat werkloos gelaat is nadat die beleërde maatskappy om likwidasie aansoek gedoen het. Bosasa, tans bekend as African Global Operations, het besluit om om vrywillige likwidasie aansoek te doen nadat banke hul rug op die omstrede maatskappy gedraai en besluit het om nie langer met hom sake te doen nie. Die maatskappy het gesê sonder ŉ bankrekening om sake te doen, is sy hande afgekap en moet hy noodgedwonge om likwidasie aansoek doen. Bosasa se probleme het begin toe Angelo Agrizzi, voormalige bedryfshoof van Bosasa, voor die kommissie van ondersoek na staatskaping getuig het oor hoe omkooptransaksies by die maatskappy glo volop was om ANC-hoës en regeringsringkoppe om te koop en staatstenders te bekom. Bosasa, onder leiding van sy uitvoerende hoof Gavin Watson, het gesê die omvang van die skade aan sy aansien deur dié bewerings het daartoe gelei dat plaaslike en internasionale banke weier om enige iets met die maatskappy te doen te hê. Die maatskappy het miljarde rande se kontrakte oor meer as tien jaar vir die DKD uitgevoer en spysenieringsdienste aan meer as 20 Suid-Afrikaanse tronke voorsien. Popcru meen die Bosasa-werknemers wat hul werk nou kwyt is, kan in die gevangenisse se kombuise uithelp. “Soveel as wat ons die besluit ondersteun om Bosasa te likwideer, word onskuldige werknemers nou deur ongeregverdigde werksverliese in die gesig gestaar en kan hulle nie bloot eenkant toe geskuif word nie. Hulle moet almal deur die korrektiewe dienste in diens geneem word en voortgaan met die belangrike werk wat hulle doen, want hulle kan nie die offerlammers wees van ŉ ongewenste situasie wat nie hul eie skuld is nie. Hulle kan noodsaaklike vaardighede aan gevangenes oordra wat sal bydra tot hul rehabilitasie,” lui ŉ verklaring deur Popcru. “Ons wil veral daarop wys dat geen huidige korrektiewe beamptes nou geskuif kan word om in die kombuise te werk nie aangesien ons reeds sit met ŉ personeeltekort en oorvol tronke. Hierdie selfgemaakte dilemma moet nie uitloop op onsekerheid en verandering nie.” Die DKD het verlede week gesê hy het ŉ operasionele sentrum opgestel waar werkspanne onder leiding van spanleiers werk om ŉ intensiewe bedryfsplan aan die gang te kry sodat daar ŉ gladde oorskakeling is indien spysenieringsdienste gestaak word.